ഇന്തോയു.എസ് കരാര് അട്ടിമറിക്കാനായി ചൈന ഇടതുപക്ഷപാര്ട്ടികളെ ഉപയോഗിച്ചുവെന്ന വാദം തെറ്റെന്ന് യെച്ചൂരി ന്യൂ ഡല്ഹി: ഇന്തോയു.എസ് ആണവകരാറിനെതിരെ ചൈന ഇന്ത്യയിലെ ഇടതു പക്ഷപാര്ട്ടികളെ ഉപയോഗിച്ചു എന്ന വാദത്തെ തള്ളി സി.പി.ഐഎം ജനറല് സെക്രട്ടറി സീതാറാം യെച്ചൂരി.മുന് വിദേശകാര്യ സെക്രട്ടറി വിജയ് ഗോഖ്ലെയുടെ പ്രസ്താവനയ്ക്കെതിരെയാണ് യെച്ചൂരി രംഗത്ത് എത്തിയത്. വിജയ് ഗോഖ്ലെയുടെ ദി ലോങ് ഗെയിം: ഹൗ ദി ചൈനീസ് നെഗോഷ്യേറ്റ് വിത്ത് ഇന്ത്യ എന്ന പുസ്തകത്തിലാണ് പ്രസ്താവന.ഇന്തോയു.എസ് കരാര് അട്ടിമറിക്കാനായി ചൈന ഇന്ത്യയിലെ ഇടതുപാര്ട്ടികളെ ഉപയോഗിച്ചു എന്നാണ് ഗോഖ്ലെ തന്റെ പുസ്തകത്തില് പറയുന്നത്. എന്നാല്, ഈ വാദം തെറ്റാണെന്നും ആണവകരാറില് ഇടതു പക്ഷത്തിന്റെ നിലപാടുകളില് ചൈനക്ക് യാതൊരു പങ്കുമില്ലെന്നും യെച്ചൂരി വ്യക്തമാക്കി. ആണവകരാറിനെതിരെ തങ്ങള് ഉന്നയിച്ച വാദങ്ങള് ചൈനയുമായി ചര്ച്ച ചെയ്തിട്ടില്ല. ചൈനക്കു പകരം മറ്റൊരു രാജ്യവുമായിട്ടാണ് കാരാര് ഒപ്പിടുന്നതെങ്കിലും, ഇന്ത്യയുടെ ഭാവിയെ മുന്നിര്ത്തി തങ്ങള് എതിര്ക്കുമായിരുന്നു എന്നും അദ്ദേഹം മാദ്ധ്യമങ്ങളോട് പറഞ്ഞു. കരാര് ഒപ്പിട്ടതോടെ ഇന്ത്യ പൂര്ണ്ണമായും അമേരിക്കയുടെ കളിപ്പാവയായി മാറിയെന്ന കാഴ്ചപ്പാടാണ് ലോകത്തിനുള്ളത്. ഇന്ത്യയുടെ ഭാവിയെ മുന്നില് കണ്ടാണ് കരാറിനെ എതിര്ത്തതെന്നും അദ്ദേഹം കൂട്ടിച്ചേര്ത്തു. ആണവകരാറിനെ തുടര്ന്ന് ഇടതുപക്ഷം അന്നത്തെ യു.പി.എ സര്ക്കാരിനുള്ള പിന്തുണ പിന്വലിച്ചിരുന്നു. എന്നാല് ചൈനക്ക് ഇതുമായി ബന്ധമില്ലെന്നും യെച്ചൂരി വ്യക്തമാക്കി. നയതന്ത്രപരമായി ഇന്ത്യ അമേരിക്കയുടെ ആശ്രിതരാവും എന്നതാണ് ഇടതുപക്ഷം ഉന്നയിച്ച വാദം. ന്യൂക്ലിയര് സപ്ലയേര്സ് ഗ്രൂപ്പില് ചൈന ഇന്ത്യയെ അനുകൂലിച്ച് നിലപാട് സ്വീകരിച്ചു. എന്നിട്ടും ഇടതുപക്ഷം തങ്ങളുടെ നിലപാടില് ഉറച്ചുനിന്നുവെന്നും യെച്ചൂരി ചൂണ്ടികാട്ടി.